section_heading: Mladost
paragraph_text: Robert Edward Lee rođen je u Stratford Hallu, domu obitelji Lee u okrugu Westmoreland, Virginia, kao četvrto dijete generala Henryja Leeja, junaka Američkog rata za nezavisnost, i Ann Hill Carter. Imao je šestoro braće i sestara. Godine 1818. otac mu je umro, ostavivši njega, majku, te braću i sestre sa slabim financijskim prihodima. Lee je upisao akademiju Alexandria, gdje je bio izvrstan student, pogotovo u matematici, ali si nije mogao priuštiti sveučilišno obrazovanje, te mu je jedina mogućnost za postizanje nećega u životu bila Vojna akademija West Point. Godine 1824. od obiteljskog prijatelja Williama H. Fitzhugha dobio je pismo preporuke te ga je osobno predao ministru rata Johnu C. Calhounu. Lee je 1825. godine primljen na akademiju. Diplomirao je 1829. godine kao drugi u klasi od 46 kadeta.